Pirkka (tavaramerkki)

**Pirkka** on Keskon omistamien päivittäistavaraketjujen tuotemerkki, kaupan oma merkki.

Ensimmäiset Pirkka-tuotteet tulivat markkinoille vuonna 1986. Helmikuussa 2013 Pirkka-tuotteita oli yli 2200. Keskon Pirkka-tuotemerkillä valmistamista tuotteista noin 80 % on elintarvikkeita.

Pirkka on mukana patentti- ja rekisterihallituksen ylläpitämässä laajalti tunnettujen tavaramerkkien luettelossa.

## Historia

Pirkka oli ensimmäinen valikoimaltaan laaja ja brändin tavoin toimiva kaupan oma merkki Suomessa. Pirkka-sarjaa K-ruokakaupoissa edelsivät Sinivalkoiset tuotteet, mutta niillä ei ollut samalla tavalla persoonallista brändimäistä olemusta kuin Pirkka-tuotteilla.
 
Ensimmäiset Pirkka-tuotteet olivat päivittäin käytettäviä joka kotitalouden perustuotteita, kuten leivontamargariinia, näkkileipää, hernekeittoa, pesujauhetta, vaippoja ja sampoota. Ensimmäisen viiden vuoden aikana Pirkka-sarja kasvoi 300:aan ja ensimmäisen kymmenen vuoden aikana 500 tuotteeseen. Vuonna 1996 luomutuotteet lanseerattiin Pirkka-sarjaan, luomutunnisteena oli tuolloin Luomu-leppäkerttu. Vuonna 1999 Pirkka käynnisti yhteistyön Reilun kaupan edistämisyhdistyksen kanssa, ja Pirkka Reilun kaupan kahvi lanseerattiin. Pirkka-tuotteiden pakkauksissa oli aiemmin valmiiksi painetut hintamerkinnät, mutta ne poistettiin syyskuussa 2001, jolloin myös Pirkan uusi logo otettiin käyttöön. Tämän jälkeenkin Pirkka-tuotteiden pakkausilme on uudistunut vuosina 2010, 2015 ja 2024. Vuonna 2013 Pirkka-tuotteita oli valikoimassa yli 2200, joista luomutuotteita oli lähes sata ja Reilun kaupan tuotteita noin 40.

Kari Hotakaisen romaani *Helmi* (Siltala, 2024) julkaistiin Pirkka-tuotemerkillä ja oli myynnissä vain Keskon myymälöissä.

## Kritiikkiä
Finnwatchin keväällä 2012 tekemän selvityksen mukaan muun muassa kahden omia merkkituotteita valmistavan thaimaalaisen tehtaan toiminnassa paljastui ihmisoikeuksien ja työntekijöiden oikeuksien loukkauksia.
Kesko kertoi ryhtyneensä toimenpiteisiin näiden ongelmien korjaamiseksi.

## Arvioita
Pirkka-kahvi nousi ylivoimaiseksi voittajaksi MTV3:n Makuja-sivuston kahdeksan kahvin sokkomaistelussa tammikuussa 2013.

Pirkka-sarjan kaksiteräinen partahöylä tuli Gillette Fusionin jälkeen toiseksi Yle TV1:n ''Kuningaskuluttaja''-ohjelman "kolmen kovan testissä" vuonna 2011. Edellisenä vuonna Pirkka-sarjan karjalanpiirakat tulivat toiseksi samassa testissä heti Fazerin Vuoksen piirakoiden vanavedessä.

Vuonna 2012 Keskon ''Pirkka''-lehti testasi kuudesta eri grillimakkarasta (HK Kabanossi Original, Pirkka A-luokan grillimakkara, Atria Wilhelm Perinteinen, Snellmanin Eetwartti, Portti UkkoPekka ja Tapola Oy:n Viiden tähden rillimakkara) parhaaksi Keskon Pirkka-makkaran.

## Pirkka-tuotteita
### Elintarvikkeita
* einekset (mm. hampurilainen, lihapyörykät, perunasalaatti)
* jäätelö (mm. Pirkka Daniela)
* kahvi (Pirkka Costa Rica)
* keksit (mm. Jaffa-keksi, Daniela, Mireille)
* ketsuppi
* kivennäisvesi
* maito
* makeiset (mm. Karuselli, Vinkari, UFOMIX)
* mehut
* mehujää (Amppari, Murkku, Hämis, Koppis, Leppis, Kirppu, Kukkis, Toukkis)
* murot
* olut
* pakattu liha
* pasta
* pillimehu
* riisi
* siideri
* viini
* virvoitusjuomat (Jaffa, Punainen Jaffa, Lemon-Lime, Cola)

### Vaatteita
* sukkahousut

## Kuvia

Pirkka mansikka-suklaarae.jpg|Ensimmäisen tuoteilmeen mukaiset mansikka-suklaarakeet palasivat myyntiin Pirkan 40-vuotisjuhlavuonna 2026.
Pirkka kivennäisvesi.jpg|Vanha Pirkka-kivennäisvesipullo. Pakkauksen logo ja tuoteilme olivat käytössä syksyyn 2001 asti.
Old Pirkka shaving foam package.jpg|Vanha Pirkka-partavaahtopakkaus vuodelta 1999-2001. Huomaa Vanha logo ja pakkaukseen painetut hinnat markoissa ja euroissa.
Visit-suomi-2009-05-by-RalfR-074.jpg|Pirkka- ja Euro Shopper -siideritölkkejä vuonna 2009. Tämä tuoteilme oli käytössä vuosina 2001-2010.
Pirkka oven root vegetables.jpg|Uunijuurekset vuosien 2010-2015 tuoteilmeen pakkauksessa.
Pirkka Amppari and Murkku.jpg|1990-luvun alussa lanseeratut Pirkka Amppari- ja Murkku-mehujäät ovat yksi tunnetuimmista Pirkka-tuotteista.
Pirkka Costa Rica coffee.jpg|Costa Rica -kahvi on K-kaupan oma merkki.
Pirkka Parhaat cutlery.jpg|Pirkka Parhaat -premiumbrändin leikkeleitä
Pirkka beer.jpg|Pirkka-oluttölkki
Pirkka Pistacchio.jpg|Pirkka Pistacchio pistaasijäätelö
Pirkka chicken.jpg|Pirkka kanan fileesuikale


## Katso myös
*K-Menu
*Euro Shopper
*Rainbow / Coop

## Lähteet

## Aiheesta muualla
* Pirkka-tuotteet K-Ruoka-sivustolla